Document ID: 32003R0611

Title and Content:
Κανονισμός (ΕΚ) αριθ. 611/2003 της Επιτροπής της 3ης Απριλίου 2003 για τροποποίηση του κανονισμού (ΕΚ) αριθ. 2378/2002 σχετικά με παρέκκλιση από τον κανονισμό (ΕΚ) αριθ. 1249/96 για τις λεπτομέρειες εφαρμογής του κανονισμού (ΕΟΚ) αριθ. 1766/92 του Συμβουλίου, όσον αφορά τους εισαγωγικούς δασμούς στον τομέα των σιτηρών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 1766/92, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 10 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 2378/2002(3) προβλέπει προσωρινή παρέκκλιση από τους γενικούς κανόνες που διέπουν τις εισαγωγές των σιτηρών, μετά από την έκδοση των αποφάσεων του Συμβουλίου, της 19ης Δεκεμβρίου 2002, για την έγκριση της σύναψης συμφωνιών με τη μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής(4), και της Ευρωπαϊκής Κοινότητας και του Καναδά(5), αντίστοιχα, με σκοπό την τροποποίηση των παραχωρήσεων που προβλέπονται για τα σιτηρά στον πίνακα CXL του παραρτήματος της Γενικής Συμφωνίας Δασμών και Εμπορίου (GATT). Για να επιλυθούν πρακτικές δυσκολίες σχετικά με την τελωνειακή μεταχείριση των εισαγωγών υψηλής ποιότητας μαλακού σίτου σε περιπτώσεις που προβλέπονται πιστοποιητικά καταλληλότητας, είναι αναγκαίο να τροποποιηθούν οι διατάξεις του εν λόγω κανονισμού σχετικά με τις εγγυήσεις και τις άδειες εισαγωγών για υψηλής ποιότητας μαλακό σίτο. (2) Το άρθρο 7 του κανονισμού (ΕΚ) αριθ. 2378/2002 παρέχει τη δυνατότητα στους συναλλασσομένους να αποφεύγουν την κατάπτωση της εγγύησης όταν οι εισαγωγείς είναι σε θέση να υποβάλουν εκ νέου πιστοποιητικό εισαγωγής το οποίο εκδίδεται στο πλαίσιο της ποσόστωσης για τον χαμηλής και μέσης ποιότητας σίτο που διέπεται από τον κανονισμό (ΕΚ) αριθ. 2375/2002(6), όπως τροποποιήθηκε από τον κανονισμό (ΕΚ) αριθ. 531/2003(7). (3) Δεδομένου ότι η δυνατότητα αυτή δημιουργεί πολλές πρακτικές δυσκολίες στο επίπεδο του τελωνείου και ότι δημιουργεί ευκαιρίες για καταχρηστική χρήση της εν λόγω δασμολογικής ποσόστωσης, είναι σκόπιμο να καταργηθεί η διάταξη. (4) Ως εκ τούτου, πρέπει να τροποποιηθεί ο κανονισμό (ΕΚ) αριθ. 2378/2002. (5) Η επιτροπή διαχείρισης σιτηρών δεν διετύπωσε γνώμη στην προθεσμία που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2378/2002 τροποποιείται ως εξής: 1. Το άρθρο 5 αντικαθίσταται από το ακόλουθο: "Άρθρο 5 1. Κατά παρέκκλιση του άρθρου 5 δεύτερη περίπτωση του κανονισμού (ΕΚ) αριθ. 1249/96, η αίτηση πιστοποιητικού εισαγωγής για το μαλακό σίτο υψηλής ποιότητας γίνεται παραδεκτή μόνον εφόσον προσκομισθεί γραπτή δέσμευση του αιτούντος να συστήσει στο σχετικό αρμόδιο οργανισμό, την ημέρα αποδοχής της δήλωσης θέσης σε ελεύθερη κυκλοφορία, ειδική εγγύηση συμπληρωματική των εγγυήσεων που απαιτούνται δυνάμει του κανονισμού (ΕΚ) αριθ. 1162/95 της Επιτροπής(8). Αυτή η πρόσθετη εγγύηση ανέρχεται σε 95 ευρώ ανά τόνο. Ωστόσο, σε περίπτωση που η άδεια εισαγωγής συνοδεύεται από πιστοποιητικό καταλληλότητας το οποίο εκδίδεται από την Federal Grain Inspection Service (FGIS) και από την Canadian Grain Commission (CGC) όπως αναφέρεται στο άρθρο 6, δεν απαιτείται πρόσθετη εγγύηση. Στην περίπτωση αυτή, και κατά παρέκκλιση του άρθρου 10 του κανονισμού (ΕΚ) αριθ. 1162/95, η εγγύηση για τις άδειες εισαγωγής ανέρχεται σε 6 ευρώ ανά τόνο. Η αίτηση άδειας εισαγωγής και η άδεια εισαγωγής περιλαμβάνουν, στο μέρος 24, την ένδειξη του τύπου του πιστοποιητικού καταλληλότητας. 2. Η δεύτερη περίπτωση του άρθρου 5 του κανονισμού (ΕΚ) αριθ. 1249/96 δεν εφαρμόζεται στις αιτήσεις άδειας εισαγωγής για το σκληρό σίτο, αν οι άδειες εισαγωγής συνοδεύονται από πιστοποιητικά καταλληλότητας που εκδίδονται από την Federal Grain Inspection Service (FGIS) και την Canadian Grain Commission (CGC) όπως αναφέρεται στο άρθρο 6. Στην περίπτωση αυτή και κατά παρέκκλιση του άρθρου 10 του κανονισμού (ΕΚ) αριθ. 1162/95, η εγγύηση για τις άδειες εισαγωγής ανέρχεται σε 6 ευρώ ανά τόνο. Η αίτηση άδειας εισαγωγής και η άδεια εισαγωγής περιέχουν στη θέση 24 την ένδειξη του τύπου του πιστοποιητικού καταλληλότητας." 2. Στο άρθρο 6 παράγραφος 2 οι λέξεις "και υπογραφές" καταργούνται. 3. Το άρθρο 7 αντικαθίσταται από το ακόλουθο: "Άρθρο 7 Κατά παρέκκλιση του άρθρου 6 παράγραφος 3 του κανονισμού (ΕΚ) αριθ. 1249/96, όταν το αποτέλεσμα της ανάλυσης για το μαλακό σίτο υψηλής ποιότητας και για το σκληρό σίτο υψηλής ποιότητας δείχνει ότι δεν πληρούνται τα κριτήρια που αναφέρονται στο παράρτημα Ι, η σχετική με το πιστοποιητικό εισαγωγής εγγύηση που προβλέπεται στο άρθρο 10 στοιχείο α) του κανονισμού (ΕΚ) αριθ. 1162/95 ή στο άρθρο 5 παράγραφος 1 δεύτερο εδάφιο και 5 παράγραφος 2 του παρόντος κανονισμού και η πρόσθετη εγγύηση που αναφέρεται στο άρθρο 5 παράγραφος 1 πρώτο εδάφιο του παρόντος κανονισμού καταπίπτουν." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Απριλίου 2003.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 13
5360
3156
3258
525

EuroVoc IDs (Expanded): 13
5360
3156
3258
525

Dataset Source: meu

Split: train